CELEX: 32015D0295
Language: hr
Date: 2015-02-24 00:00:00
Title: Provedbena odluka Komisije (EU) 2015/295 оd 24. veljače 2015. o odobrenju učinkovitog alternatora MELCO GXi kao inovativne tehnologije za smanjivanje emisija CO 2 iz osobnih automobila u skladu s Uredbom (EZ) br. 443/2009 Europskog parlamenta i Vijeća  Tekst značajan za EGP

25.2.2015   
            
            
               HR
            
            
               Službeni list Europske unije
            
            
               L 53/11
            
         PROVEDBENA ODLUKA KOMISIJE (EU) 2015/295
   оd 24. veljače 2015.
   o odobrenju učinkovitog alternatora MELCO GXi kao inovativne tehnologije za smanjivanje emisija CO2 iz osobnih automobila u skladu s Uredbom (EZ) br. 443/2009 Europskog parlamenta i Vijeća
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 443/2009 Europskog parlamenta i Vijeća od 23. travnja 2009. o utvrđivanju standardnih vrijednosti emisija za nove osobne automobile u okviru integriranog pristupa Zajednice smanjenju emisija CO2 iz lakih vozila (1), a posebno njezin članak 12. stavak 4.,
   budući da:
   
               (1)
            
            
               Dobavljač Mitsubishi Electric Corporation (MELCO) („podnositelj zahtjeva”), kojeg u Uniji zastupa Mitsubishi Electric Automotive Europe B.V, podnio je 24. lipnja 2014. zahtjev za odobrenje učinkovitog alternatora MELCO GXi kao inovativne tehnologije. Potpunost zahtjeva ocijenjena je u skladu s člankom 4. Provedbene uredbe Komisije (EU) br. 725/2011 (2). Komisija je ustanovila da u izvornom zahtjevu nedostaju neke relevantne informacije te je od podnositelja zahtjeva zatražila da dopuni zahtjev. Komisija je 10. srpnja 2014. zaprimila potpune informacije te je sljedećeg dana započela s ocjenom zahtjeva.
            
         
               (2)
            
            
               Zahtjev je ocijenjen u skladu s člankom 12. Uredbe (EZ) br. 443/2009, Provedbenom uredbom (EU) br. 725/2011 i Tehničkim smjernicama za pripremu zahtjeva za odobrenje inovativnih tehnologija u skladu s Uredbom (EZ) br. 443/2009 („Tehničke smjernice”) (3) i ustanovljeno je da je potpun.
            
         
               (3)
            
            
               Zahtjev se odnosi na učinkoviti alternator MELCO GXi, za klase jakosti od 130 A do 250 A. Alternator je visokoučinkovit kako je utvrđeno u skladu s VDA pristupom opisanim u točki 5.1.2. Priloga I. Tehničkim smjernicama. Taj se pristup odnosi na metodologiju ispitivanja navedenu u međunarodnom standardu ISO 8854:2012 (4). Alternator podnositelja zahtjeva učinkovitiji je od standardnog alternatora jer su smanjena sljedeća tri gubitka: gubitak u ispravljanju s pomoću nove diode s malim gubitkom energije; gubitak željeza statora uporabom tanke i visokokvalitetne elektromagnetske čelične statorske jezgre te gubitak bakra statora uporabom statora s ultravisokim faktorom punjenja i aksijalnom strukturom hlađenja.
            
         
               (4)
            
            
               Komisija je ustanovila da se informacijama dostavljenima u zahtjevu dokazuje da su ispunjeni uvjeti i kriteriji iz članka 12. Uredbe (EZ) br. 443/2009 i članaka 2. i 4. Provedbene uredbe (EU) br. 725/2011.
            
         
               (5)
            
            
               Podnositelj zahtjeva dokazao je da visokoučinkoviti alternator kakav je opisan u zahtjevu nije ugrađen u više od 3 % novih osobnih automobila registriranih u referentnoj godini 2009.
            
         
               (6)
            
            
               Kako bi se ustanovilo koliko će se smanjenje emisija CO2 tom inovativnom tehnologijom ostvariti kada bude ugrađena u vozilo, potrebno je definirati standardno vozilo u odnosu na koje će se uspoređivati učinkovitost vozila opremljenog inovativnom tehnologijom, kako je propisano člancima 5. i 8. Provedbene uredbe (EU) br. 725/2011. Komisija smatra da je primjereno da se alternator s učinkovitošću od 67 % uzme kao primjerena standardna tehnologija za slučajeve ugradnje inovativne tehnologije u novu vrstu vozila. Ako se učinkoviti alternator MELCO GXi ugrađuje u postojeću vrstu vozila, standardna tehnologija treba biti alternator najnovije verzije te vrste vozila na tržištu.
            
         
               (7)
            
            
               Podnositelj zahtjeva dostavio je metodologiju za ispitivanje smanjenja emisija CO2 u koju su uključene formule koje su u skladu s formulama opisanima u Tehničkim smjernicama za pojednostavljeni pristup u vezi s učinkovitim alternatorima. Komisija smatra da će se metodologijom ispitivanja osigurati rezultati ispitivanja koji su provjerljivi, ponovljivi i usporedivi i da je njome moguće na realističan način dokazati da su koristi od inovativne tehnologije u vezi s emisijama CO2 jako statistički značajne u skladu s člankom 6. Provedbene uredbe (EU) br. 725/2011.
            
         
               (8)
            
            
               Podnositelj zahtjeva dostavio je metodologiju za ispitivanje smanjenja emisija CO2 u koju su uključene formule koje se temelje na Tehničkim smjernicama u pogledu učinkovitih alternatora. Komisija napominje da su metodologija ispitivanja podnositelja zahtjeva i formule za izračun smanjenja emisija CO2 u svim aspektima istovjetne metodologiji utvrđenoj u Prilogu Provedbenoj odluci Komisije 2013/341/EU (5). Shodno tome Komisija smatra da bi se metodologija utvrđena u Provedbenoj odluci 2013/341/EU trebala upotrebljavati za određivanje smanjenja emisija CO2 koje se ostvaruje uporabom učinkovitog alternatora MELCO GXi.
            
         
               (9)
            
            
               Na temelju navedenoga Komisija smatra da je podnositelj zahtjeva na zadovoljavajući način dokazao da smanjenje emisija koje se postiže inovativnom tehnologijom iznosi najmanje 1 g CO2/km.
            
         
               (10)
            
            
               Komisija napominje da se smanjenja ostvarena s pomoću inovativne tehnologije mogu djelomično dokazati u standardiziranom ispitnom ciklusu i da stoga konačno ukupno smanjenje koje treba potvrditi treba utvrditi u skladu s člankom 8. stavkom 2. drugim podstavkom Provedbene uredbe (EU) br. 725/2011.
            
         
               (11)
            
            
               Komisija je utvrdila da je izvješće o provjeri izradio UTAC (Grupacija UTAC CERAM) i da se njime podupiru rezultati navedeni u zahtjevu.
            
         
               (12)
            
            
               Na temelju navedenoga Komisija zaključuje da nema potrebe iznositi primjedbe u vezi s odobrenjem predmetne inovativne tehnologije.
            
         
               (13)
            
            
               Za potrebe utvrđivanja opće oznake ekološke inovacije koja će se upotrebljavati u odgovarajućim homologacijskim dokumentima u skladu s prilozima I., VIII. i IX. Direktivi 2007/46/EZ Europskog parlamenta i Vijeća (6) potrebno je utvrditi pojedinačnu oznaku koja će se upotrebljavati za inovativnu tehnologiju odobrenu u skladu s ovom Odlukom.
            
         
               (14)
            
            
               Svi proizvođači koji žele imati koristi od smanjenja svojih prosječnih specifičnih emisija CO2 radi ispunjavanja određenih ciljnih vrijednosti emisija smanjenjem emisija CO2 omogućenih uporabom inovativne tehnologije odobrene ovom Odlukom trebali bi se, u skladu s člankom 11. stavkom 1. Provedbene uredbe (EU) br. 725/2011, u svom zahtjevu za izdavanje potvrde o EZ homologaciji tipa za predmetna vozila pozvati na ovu Odluku,
            
         DONIJELA JE OVU ODLUKU:
   Članak 1.
   1.   Učinkoviti alternator Mitsubishi Electric Corporation GXi kojim se smanjenjem triju različitih gubitaka postiže povećana učinkovitost i koji je namijenjen za uporabu u vozilima kategorije M1 odobrava se kao inovativna tehnologija u smislu članka 12. Uredbe (EZ) br. 443/2009.
   2.   Smanjenje emisija CO2 koje proizlazi iz uporabe alternatora iz stavka 1. određuje se upotrebom metodologije navedene u Prilogu Provedbenoj odluci 2013/341/EU.
   3.   U skladu s člankom 11. stavkom 2. drugim podstavkom Provedbene uredbe (EU) br. 725/2011, smanjenje emisija CO2 utvrđeno u skladu sa stavkom 2. ovog članka može se potvrditi i upisati u potvrdu o sukladnosti i odgovarajuću homologacijsku dokumentaciju navedenu u prilozima I., VIII. i IX. Direktivi 2007/46/EZ samo ako su smanjenja jednaka ili iznad praga navedenog u članku 9. stavku 1. Provedbene uredbe (EU) br. 725/2011.
   4.   Pojedinačna oznaka ekološke inovacije koju treba unijeti u homologacijsku dokumentaciju koju treba upotrijebiti za inovativnu tehnologiju odobrenu u skladu s ovom Odlukom je „12”.
   Članak 2.
   Ova Odluka stupa na snagu dvadesetog dana od dana objave u Službenom listu Europske unije.
   
      Sastavljeno u Bruxellesu 24. veljače 2015.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 140, 5.6.2009., str. 1.
   
   
      (2)  Provedbena uredba Komisije (EU) br. 725/2011 od 25. srpnja 2011. o uspostavljanju postupka za odobravanje i certifikaciju inovativnih tehnologija za smanjenje emisija CO2 iz osobnih automobila sukladno Uredbi (EZ) br. 443/2009 Europskog parlamenta i Vijeća (SL L 194, 26.7.2011., str. 19.).
   
      (3)  http://ec.europa.eu/clima/policies/transport/vehicles/cars/docs/guidelines_en.pdf
   
      (4)  ISO 8854. Cestovna vozila – Alternatori s regulatorima – Metode ispitivanja i opći zahtjevi. Referentni broj ISO 8854:2012(E).
   
      (5)  Provedbena odluka Komisije 2013/341/EU od 27. lipnja 2013. o odobrenju alternatora Valeo Efficient Generation Alternator kao inovativne tehnologije za smanjenje emisija CO2 iz osobnih automobila u skladu s Uredbom (EZ) br. 443/2009 Europskog parlamenta i Vijeća (SL L 179, 29.6.2013., str. 98.).
   
      (6)  Direktiva 2007/46/EZ Europskog parlamenta i Vijeća od 5. rujna 2007. o uspostavi okvira za homologaciju motornih vozila i njihovih prikolica te sustava, sastavnih dijelova i zasebnih tehničkih jedinica namijenjenih za takva vozila (Okvirna direktiva) (SL L 263, 9.10.2007., str. 1.).